Святитель Дионисий, архиепископ Суздальский
Служба. Акафист. Житие

По благословению митрополита Нижегородского и Арзамасского Николая

Служба святителю Дионисию, архиепископу Суздальскому

На велицей вечерни

На Го́споди, воззва́х: стихи́ры на 8, глас 5

Подо́бен: Ра́дуйся, Живоно́сный Кре́сте:

Ра́дуйся, Ки́ево-Пече́рское воспита́ние,/ собесе́дниче и спо́стниче преподо́бному Се́ргию./ Ра́дуйся, Нижегоро́дския земли́ подви́жниче,/ преподо́бных Евфи́мия и Мака́рия наста́вниче./ Ра́дуйся, Вознесе́нския оби́тели нача́льниче/ и Су́здальския земли́ архипа́стырю./ Ра́дуйся, о всей земли́ Росси́йстей те́плый моли́твенниче/ и пред Бо́гом наде́жный засту́пниче./ Ра́дуйся, святи́телю о́тче Диони́сие.

Ра́дуйся, Вели́кия Ла́вры о́трасле духо́вная,/ смире́нием, терпе́нием и посто́м всех удиви́вый./ Ра́дуйся, на брега́х Во́лги оби́тель чу́дную основа́вый/ и храм Вознесе́ния Госпо́дня устро́ивый./ Ра́дуйся, мно́жество и́ноков собра́вый/ и нача́льником от Христа́ над ни́ми поста́вленный./ Ра́дуйся, двана́десять и́ноков на про́поведь Ева́нгелия посла́вый/ и во страны́ и гра́ды ве́рхния напра́вивый./ Ра́дуйся, святи́телю о́тче Диони́сие.

Ра́дуйся, святи́телю о́тче Диони́сие,/ Су́здальския страны́ храни́телю./ Ра́дуйся, моля́щимся кре́пкое упова́ние/ и христиа́ном му́дрый учи́телю./ Ра́дуйся, Правосла́вия ревни́телю/ и благоче́стия храни́телю./ Ра́дуйся, е́реси стриго́льников обличи́телю/ и неуста́нный в труде́х святи́телю./ Ра́дуйся, всем нам засту́пниче необори́мый/ и пред Бо́гом те́плый предста́телю.

Ра́дуйся, Це́ркве Правосла́вныя све́тлое украше́ние/ и Христо́вых за́поведей изве́стный храни́телю./ Ра́дуйся, земна́го оте́чества на́шего све́тлое ра́дование/ и заблу́ждших к све́ту богопозна́ния путеводи́телю./ Ра́дуйся, мона́хов преди́вный наста́вниче/ и мирски́х челове́к те́плый засту́пниче./ Ра́дуйся, Су́здальскаго уде́ла украше́ние/ и Нижегоро́дскаго кра́я удобре́ние./ Ра́дуйся, я́ко Росси́йския земли́ светоза́рное свети́ло яви́лся еси/ и храм Ду́ха Всесвята́го обре́лся еси́,/ ра́дуйся, преди́вный иера́рше Диони́сие.

Ра́дуйся, во епи́скопа Ни́жняго Нова́града поста́вленный,/ осия́нием доброде́телей христиа́нских всеукра́шенный./ Ра́дуйся, от е́реси стриго́льников защи́тниче му́жественный/ Це́ркве и всея́ земли́ Росси́йския яви́выйся./ Ра́дуйся, и́же Боже́ственною ре́вностию распала́емый,/ разори́л еси́ тьму ерети́ческаго нече́стия./ Ра́дуйся, му́дростию слове́с твои́х кня́зя му́жески обличи́вый,/ правосла́вныя зако́ны утвержда́я./ Ра́дуйся, в Константи́не гра́де всех свои́ми доброде́тельми удиви́вый/ и за ре́вность ве́лию о Го́споде/ митрополи́том Ру́сския земли́ поста́вленный,/ святи́телю о́тче наш Диони́сие,/ ты же моли́ся о спасе́нии душ на́ших.

Сла́ва, глас 6

Вели́кия Ки́ево-Пече́рския Ла́вры о́трасль духо́вная был еси́,/ на реку́ Во́лгу с ико́ною Бо́жия Ма́тере прише́л еси́/ и на ея брега́х, близ Ни́жняго Нова́града, чу́дную оби́тель устро́ил еси́,/ посто́м, моли́твою, слеза́ми весь край сей освяти́вый/ и мно́жество и́ноков в ней собра́вый,/ духо́вно возрасти́вый и во а́нгельский о́браз посвяти́вый/ Евфи́мия преподо́бнаго и Мака́рия досточу́днаго,/ с ни́миже моли́ся, святи́телю о́тче Диони́сие,/ дарова́ти нам ве́лию ми́лость.

И ны́не, Богоро́дичен: Кто Тебе́ не ублажи́т:

Вход. Проки́мен дне. Чтения три.

При́тчей чте́ние (главы 3 и 8); При́тчей чте́ние (главы 10 и 11); Прему́дрости Соломо́новы чте́ние (глава 4).

На стихо́вне стихи́ры, глас 1

Подо́бен: Небе́сных чино́в: Преди́вный иера́рше Диони́сие,/ житие́м со Христо́м соедини́лся еси́,/ чре́сла любо́вию препоя́сал еси,/ смире́нных путь позна́л еси,/ свети́льник ве́ры украси́л еси/ еле́ом милосе́рдия и ми́лости./ Тем с му́дрыми вшел еси́ в Небе́сный Черто́г,/ иде́же, предстоя́й Влады́це Христу́,/ моли́ся, да услы́шим вопль, призыва́ющий в полу́нощи,/ и вси изы́дем гото́ви в сре́тение Ему́.

Стих: Свяще́нницы Твои́ облеку́тся в пра́вду,/ и преподо́бнии Твои́ возра́дуются.

Вма́ле был еси́ ве́рен, преблаже́нне Диони́сие,/ над мно́гими тя поста́ви Госпо́дь,/ те́мже и просла́вился еси́/ доброде́тельнаго жития́ о́бразом,/ Того́ законоположе́нием после́дуя,/ я́ко и́стинный де́латель виногра́да Христо́ва яви́лся еси́/ и возше́л еси́ в ра́дость Го́спода твоего́,/ Ему́же ны́не предстоя́, мо́лишися о душа́х на́ших.

Стих: Блаже́н муж, боя́йся Го́спода,/ в за́поведех Его́ восхо́щет зело́.

Ревни́телю благоче́стия,/ изря́дный де́лателю виногра́да Христо́ва,/ Свяще́нных Писа́ний соверше́нный позна́телю,/ преда́нием приле́жный исполни́телю,/ и́хже прия́л еси́ от Христа́ Бо́га/ и святы́х Его́ апо́столов,/ те́мже яви́лся еси́ свети́льник Це́ркве, святи́телю Диони́сие,/ не преста́й моля́ся о всех, к твое́й по́мощи прибега́ющих.

Сла́ва, глас 6

Мирски́й мяте́ж оста́вил еси́/ и взе́м крест, после́довал еси́ Христу́,/ преподо́бных Анто́ния и Феодо́сия/ учени́к доброде́тельный яви́лся еси́,/ Бо́га возлюби́вый всем се́рдцем,/ те́сным путе́м ше́ствовал еси́,/ любо́вию Христо́вою утвержда́яся,/ и ны́не, на свое́ ста́до с Небесе́ взира́я,/ моли́ся Го́сподеви поми́ловатися душа́м на́шим.

И ны́не, Богоро́дичен: Творе́ц и Изба́витель:

Тропа́рь, глас 8

Правосла́вия ревни́телю,/ благоче́стия наста́вниче,/ и́щущим спасе́ния до́брый ко́рмчие,/ мона́шествующих богодухнове́нное украше́ние,/ богоно́снаго Евфи́мия собесе́дниче, святи́телю Диони́сие,/ уче́ньми и доброде́тельми оте́чество твое́ просвети́л еси́,/ не забу́ди нас, чту́щих тя,/ но в ми́ре упра́ви живо́т наш.

На утрени

На Бог Госпо́дь: тропа́рь свята́го, два́жды.

Сла́ва, и ны́не, Богоро́дичен.

По 1-й стихоло́гии седа́лен, глас 8

Равноа́нгельно во оби́тели Пече́рстей пожи́л еси,/ преподо́бных оте́ц житию́ после́довав,/ и оби́тель я́ко град на гора́х пово́лжских основа́л еси́,/ в не́йже мно́жество и́ноков собра́в,/ о́браз им для подража́ния яви́лся еси́./ Ны́не же, предстоя́ Престо́лу Влады́ки всех, преподо́бне Диони́сие,/ испроси́ мир ми́рови, стране́ Росси́йстей утвержде́ние/ и спасе́ние душа́м на́шим.

Сла́ва, и ны́не, Богоро́дичен

Де́во Всенепоро́чная, Пресу́щественнаго Бо́га ро́ждшая челове́ком,/ со преподо́бным Того́ непреста́нно моли́ о нас,/ согреше́ний оставле́ние и жития́ исправле́ние нам пре́жде конца́ дарова́ти,/ ве́рою пою́щим Тя по до́лгу, Еди́на Всепе́тая.

По 2-й стихоло́гии седа́лен, глас 4

На земли́, я́ко Ангел, с пло́тию пожи́л еси́,/ святи́телю Христо́в Диони́сие,/ доброде́тельным житие́м украси́вся,/ моли́твою с Бо́гом соедини́вся,/ бде́нием от напа́стей врага́ сохрани́вся,/ труды́ милосе́рдия весь освяти́вся и над страстьми́ воцари́вся,/ те́мже прише́дше ко Влады́це Христу́,/ моли́ ве́рно чту́щим тя грехо́в оставле́ние дарова́ти/ и ве́лию ми́лость пода́ти.

Сла́ва, и ны́не, Богоро́дичен

Боже́ственная была́ еси́ сень Сло́ва, Еди́на Пречи́стая Де́во,/ чистото́ю Ангелы превосходя́щая,/ мене́, па́че всех пе́рстию бы́вшаго, оскверне́на плотски́ми прегреше́ньми,/ очи́сти Твои́ми моли́твами,/ Боже́ственными вода́ми омыва́ющи и подаю́щи, Чи́стая, ве́лию ми́лость.

По полиеле́и седа́лен, глас 1

Яко звезда́ днесь пресве́тла, святи́телю о́тче Диони́сие, от Ки́ева Вели́каго возсия́л еси́/ и Це́рковь Бо́жию свои́ми доброде́тельми украси́л еси́,/ сердца́ просвеща́ющи всех к твоему́ заступле́нию притека́ющих;/ ду́ши ве́рою и любо́вию тя песносло́вящих николи́же во свои́х моли́твах не оставля́еши;/ страсте́й и ко́зней диа́вольских свобожда́еши всех че́ствующих святу́ю па́мять твою́.

Сла́ва, и ны́не, Богоро́дичен

Яко всем скорбя́щим и́стинное утеше́ние/ и заблу́ждшим от и́стиннаго пути́ пра́вое наставле́ние,/ предста́ни ско́ро нам, Пречи́стая Богороди́тельнице,/ и лю́те оби́димых от напа́стей изба́ви./ Вся бо мо́жеши, ели́ко хо́щеши/, иму́щи дерзнове́ние к Сы́ну Своему́ и Бо́гу./ Его́же умоли́ Ма́терними Свои́ми моли́твами,/ согреше́нием проще́ние дарова́ти/ благочестному́дренно почита́ющим Рождество́ Твое́.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.